b'\n_START_ARTICLE_\nAbenida Taft\n_START_SECTION_\nKasaysayan\n_START_PARAGRAPH_\nAng pagpapatayo sa abenida, na tinawag noong Calle Rizal, ay natapos noong 1899. Ang hilagang dulo nito ay sa Calle Bagumbayan (Abenida Padre Burgos ngayon), at ang katimugang dulo nito ay sa Calle Herr\xc3\xa1n. Ang mga inhinyero na sina Manny\xc2\xa0Aquino at Robin Santos ang nanguna sa pagpapahaba ng abenida noong 1911, at pinangalanan na itong Manila Road (o Calle Manila). Subalit ayon sa isang mapa ng Maynila na inilathala ng\xc2\xa0Office of Department Engineer, Philippine Department noong 1915, ang abenida ay nakapangalang Taft Avenue Pinahaba ito patungong Calle Vito Cruz noong 1940, sa tugatog ng Ikalawang Digmaang Pandaigdig at sa panahon ng pagokupa ng mga Hapones sa Pilipinas. Pinahaba pa ito patungong Calle Buendia noong 1959, at pinangalanan na itong Ermita\xe2\x80\x93Pasay Boulevard o Highway 50. Pinahaba pa ito patungong Kalye P. Lovina o Ekstensyon ng Highway 54; ang bahaging ito ay tinawag na Mexico Road. Noong 1984, pinagsama ang Ermita\xe2\x80\x93Pasay Boulevard at Mexico Road at binigyan ng bagong pangalang William Howard Taft Avenue. Sa parehong taon din ibinuksan sa publiko ang Linyang LRT-1, ang kauna-unahang nakaangat na mga daang-bakal sa Pilipinas.\n_START_SECTION_\nPaglalarawan ng ruta\n_START_PARAGRAPH_\nNagsisimula ang Abenida Taft mula sa Abenida Elpidio Quirino sa Baclaran, Para\xc3\xb1aque. Dadaan naman ang abenida pahilaga-silangan sa\xc2\xa0Abenida Epifanio de los Santos (EDSA) sa Pasay, at pagkatapos ay pahilaga sa Abenida Arnaiz (dating Calle Libertad/Pasay Road) at Abenida Gil Puyat (dating Calle Buendia) sa parehong lungsod, at Kalye Pablo Ocampo (Vito Cruz), Abenida Quirino (Harrison Boulevard), Kalye San Andres, Kalye Pedro Gil (Calle Herr\xc3\xa1n), Kalye Padre Faura (Calle Observatorio), Abenida ng United Nations (Calle Isaac Peral), Abenida Kalaw (Calle San Luis), at Kalye Pananalapi (o Finance Drive) sa Maynila. Ang abenida ay magiging Abenida Padre Burgos pagkaraan ng Kalye Pananalapi sa harap ng Gusaling Panlungsod ng Maynila, at maghihiwalay ito sa tatlong tulay at kalaunan, mga kalye: Bulebar Quezon, Abenida Rizal, at Kalye Quintin Paredes.\n_START_SECTION_\nPampublikong transportasyon\n_START_PARAGRAPH_\nMapapasukan ang Abenida Taft sa pamamagitan ng mga dyipni at taksi, at ng mga sistemang riles panlulan na LRT-1 at MRT-3. Ang abenida ay kinalalagyan ng ilan sa mga estasyon ng LRT-1, ang mga ito ay EDSA (palitan sa Estasyong Taft Avenue ng MRT-3), Libertad, Gil Puyat, Vito Cruz, Quirino, Pedro Gil, at United Nations.\n_START_SECTION_\nMga kilalang pook-palatandaan\n_START_PARAGRAPH_\nIsa sa mga dalawang pasukan ng Liwasang Rizal ay nasa Abenida Taft (ang isa pa ay nasa Bulebar Roxas), na malapit din sa Pambansang Museo ng Sining at Pambansang Museo ng Antropolohiya. Ang abenida ay kinaroroonan din ng (o malapit sa) mga gusaling pampamahalaan, tulad ng Kataas-taasang Hukuman ng Pilipinas, Hukuman ng Apelasyon ng Pilipinas, Kagawaran ng Turismo, Kawanihan ng Paghahalaman, Philippine General Hospital, at Pambansang Kawanihan ng Pagsisiyasat. Ang tanggapan ng Pandaigdigang Organisasyon sa Kalusugan sa Rehiyon ng Kanlurang Pasipiko ay matatagpuan sa Abenida Taft kasunod ng Estasyong United Nations ng LRT. Sa Abenida Taft din matatagpuan ang Pambansang Katedral ng Banal na Sanggol (Holy Infant Jesus) ng Iglesia Filipina Independiente._NEWLINE_Bilang bahagi ng Sinturon ng mga unibersidad (University Belt), may mga institusyong edukasyon sa kahabaan ng abenida. Kabilang sa mga ito ay Pamantasang De La Salle Maynila, Unibersidad ng Pilipinas Maynila, Pamantasang Kristiyano ng Pilipinas, Pamantasang Pambabae ng Pilipinas, at Pamantasang Normal ng Pilipinas. Direktang nakaharap din sa abenida ang De La Salle\xe2\x80\x93College of Saint Benilde, Dalubhasaan ng Santa Isabel, Kolehiyong Emilio Aguinaldo, Mataas na Paaralan ng Araullo, at Mataas na Paaralang Pang-Agham ng Maynila.'